18 അല്ല, എസ്എംഎ രോഗബാധിതനായ ഒന്നരവയസുകാരന് മുഹമ്മദിനായി സുമനസ്സുകള് സംഭാവനയായി നല്കിയത് 46.78 കോടി രൂപ ബാക്കി തുക എസ്എംഎ ബാധിച്ച മറ്റുകുട്ടികള്ക്ക് കണ്ണൂര്: എസ്എംഎ രോഗബാധിതനായ കണ്ണൂരിലെ ഒന്നരവയസ്സുകാരന് മുഹമ്മദിന്റെ ചികിത്സാ ഫണ്ടിലേക്ക് ലഭിച്ചത് 46.78 കോടി രൂപ. ലോകമെമ്ബാടുമുള്ള 7,77,000 പേര് കൈമാറിയ തുകയാണിത്. മുഹമ്മദിന്റെയും സഹോദരി അഫ്രയുടെയും ചികിത്സയ്ക്ക് ആവശ്യമായ തുക മാറ്റിവെച്ച് ബാക്കി തുക സര്ക്കാരുമായി ആലോചിച്ച് സ്പൈനല് മസ്കുലര് അട്രോഫി എസ്എംഎ ബാധിച്ച മറ്റു കുട്ടികളുടെ ചികിത്സയ്ക്ക് നല്കുമെന്നും ചികിത്സാ സമിതി വ്യക്തമാക്കി. അഞ്ച് ലക്ഷം രൂപയാണ് അക്കൗണ്ടില് ഒറ്റത്തവണയെത്തിയ എറ്റവും വലിയ തുക. കണ്ണൂര് സ്വദേശിയായ റഫീഖിന്്റേയും മറിയത്തിന്്റേയും ഇളയമകനായ മുഹമ്മദിനെ ബാധിച്ച അപൂര്വ്വരോഗത്തിന്്റെ ചികിത്സയ്ക്ക് ഒരു ഡോസിന് പതിനെട്ട് കോടി രൂപ വിലയുള്ള സോള്ജെന്സ്മ എന്ന മരുന്നാണ് വേണ്ടിയിരുന്നത്. കുഞ്ഞിനുള്ള സോള്ജെന്സ്മ മരുന്ന് അടുത്ത മാസം ആറിനെത്തുമെന്ന് മാതാപിതാക്കള് അറിയിച്ചു. രോഗം ബാധിച്ച് നടക്കാനാവാത്ത സ്ഥിതിയിലാണ് മുഹമ്മദ്. മുഹമ്മദിന്റെ സഹോദരി 15 വയസ്സുകാരി അഫ്രയ്ക്ക് നേരത്തെ ഈ അസുഖം സ്ഥിരീകരിച്ചിരുന്നു. അതിനു പിന്നാലെ മുഹമ്മദിനും രോഗം സ്ഥിരീകരിച്ചതോടെ എന്തു ചെയ്യണമെന്നറിയാത്ത അവസ്ഥയിലായിരുന്നു കുടുംബം. സമൂഹമാധ്യമങ്ങളിലൂടെ പ്രചരിച്ച വാര്ത്തയോട് കേരളം ഒറ്റക്കെട്ടായി കൈകോര്ത്തു. പ്രമുഖരെല്ലാം മുഹമ്മദിന്റെ വാര്ത്ത സമൂഹമാധ്യമങ്ങളില് പങ്കുവെച്ചു. വാര്ത്ത പ്രചരിച്ചതോടെ മൂന്ന് ദിവസങ്ങള്ക്കുള്ളില്ത്തന്നെ 18 കോടി രൂപ ലഭിച്ചിരുന്നു.